ครม. อนุมัติงบกลางกว่า 911 ล้านบาท ดำเนินโครงการเพิ่มประสิทธิภาพการบริหารจัดการน้ำ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า คณะรัฐมนตรี อนุมัติงบกลางกรอบวงเงินกว่า 911 ล้านบาท ดำเนินโครงการเพิ่มประสิทธิภาพบริหารจัดการน้ำในช่วงฤดูฝนปี 2565 และการกักเก็บน้ำเพื่อหน้าแล้งปี 2565 ต่อเนื่องไปถึงปี 2566 ซึ่งโครงการนี้มีความจำเป็นเร่งด่วนที่ต้องดำเนินการเพื่อบรรเทาความเดือดร้อนของประชาชนในช่วงสถานการณ์อุทกภัย รวมทั้งเพื่อให้การบริหารจัดการทรัพยากรน้ำของประเทศมีประสิทธิภาพและประสิทธิผล จะดำเนินการโดย 3 กระทรวง 7 หน่วยงาน จำนวน 576 รายการ แบ่งเป็น กระทรวงเกษตรและสหกรณ์ ดำเนินการโดย กรมชลประทาน กระทรวงทรัพยากรธรรมชาติและสิ่งแวดล้อม ดำเนินการโดยกรมทรัพยากรน้ำบาดาลและกรมทรัพยากรน้ำ กระทรวงมหาดไทย ดำเนินการ โดยจังหวัด องค์การบริหารส่วนจังหวัด องค์การบริหารส่วนตำบลและเทศบาลตำบล เมื่อดำเนินการแล้วเสร็จ โครงการนี้จะมีพื้นที่รับประโยชน์ประมาณ 3,542 ไร่ มีปริมาณน้ำเพิ่มขึ้น 3.32 ล้านลูกบาศก์เมตร ประชาชนที่ได้รับประโยชน์ ประมาณ 542 ครัวเรือน และสามารถกำจัดผักตบชวาวัชพืชน้ำได้ ประมาณ 97,988 ตัน รวมถึงสามารถซ่อมแซมปรับปรุงอาคารชลศาสตร์ให้สามารถใช้งานได้ตามวัตถุประสงค์จำนวน 9 แห่งนอกจากนี้ คณะรัฐมนตรียังอนุมัติให้กระทรวงเกษตรและสหกรณ์ โดยกรมชลประทานใช้งบประมาณปี 2565 จำนวน 664 ล้านบาท เพื่อใช้เป็นค่าใช้จ่ายในโครงการจัดหาเครื่องจักรกลสูบน้ำ 203 เครื่อง เพื่อประสิทธิภาพการแก้ปัญหาอุทกภัยและภัยแล้ง มี 3 รายการ ได้แก่ เครื่องสูบน้ำชนิดหอยโข่ง ขับด้วยเครื่องยนต์ดีเซลขนาดท่อส่งไม่น้อยกว่า 8 นิ้ว จำนวน 27 เครื่อง ขนาดท่อส่งไม่น้อยกว่า 10 นิ้ว จำนวน 34 เครื่อง และขนาดท่อส่งไม่น้อยกว่า 14 นิ้ว จำนวน 142 เครื่อง